Ettepaneku üldeesmärk on pakkuda ühiste uurimisrühmadega seotud isikutele tehnoloogilist tuge, et suurendada nende tegevuse tõhusust ja tulemuslikkust piiriüleste uurimiste ja süüdistuste esitamise valdkonnas.

Ühiste uurimisrühmade teine hindamisaruanne, mille koostas liikmesriikide toetamiseks ning ühiste uurimisrühmade valdkonnas parimate tavade ja kogemuste jagamiseks loodud ühiste uurimisrühmade riiklike ekspertide võrgustik (edaspidi „ühiste uurimisrühmade võrgustik“) 2018. aastal, näitas juba, et ühiste uurimisrühmade tööd saaks spetsiaalse IT-platvormi abil parandada ja kiirendada. IT-platvorm võimaldaks liikmetel omavahel turvaliselt suhelda ning teavet ja tõendeid jagada. Digitaalse kriminaalõiguse uuringus kinnitati selle aruande järeldusi ja soovitati luua ühiste uurimisrühmade jaoks IT-platvorm, et tagada ühiste uurimisrühmade tõhusam ja turvalisem toimimine.

Tegelikkuses on aga ühistel uurimisrühmadel olnud mitmesuguseid tehnilisi raskusi, mis ei võimalda neil oma igapäevatöös tõhusalt tegutseda ja oma tegevust edendada. Peamised raskused on seotud selliste küsimustega nagu teabe ja tõendite (sealhulgas suurte failide) turvaline elektrooniline vahetamine, turvaline elektrooniline side teiste ühiste uurimisrühmade liikmete ning liidu pädevate organite ja asutustega, nagu Eurojust, Europol ja Euroopa Pettustevastane Amet (OLAF), ning ühise uurimisrühma igapäevane ühine juhtimine.

Ühised uurimisrühmad on ELis piiriüleste uurimiste ja süüdistuste esitamise jaoks üks edukamaid töövahendeid. Need võimaldavad mitme riigi kohtu- ja õiguskaitseasutustel teha otsest koostööd ja vahetada teavet, et korraldada oma toiminguid ja uurimisi piiriüleste juhtumite tõhusaks uurimiseks.

Ühised uurimisrühmad on rühmad, mis on moodustatud konkreetse kriminaaluurimise jaoks piiratud ajavahemikuks. Need loovad kahe või enama liikmesriigi ja vajaduse korral ka ELi mittekuuluvate riikide (kolmandate riikide) pädevad asutused, et viia ühiselt ellu piiriüleseid kriminaaluurimisi. Ühise uurimisrühma võib moodustada eelkõige juhul, kui liikmesriigi tehtav kuritegude uurimine on keeruline ja mahukas selle tõttu, et see on seotud teiste liikmesriikide või kolmandate riikidega. Selle võib moodustada ka siis, kui mitmes liikmesriigis toimub sellise kuriteo uurimine, mille asjaolud eeldavad kooskõlastatud ja ühist tegevust asjaomastes liikmesriikides.

·teabe ja tõendite, sealhulgas suurte failide vahetamine üles- ja allalaadimissüsteemi kaudu, mis on ette nähtud andmete keskseks säilitamiseks üksnes kindla aja jooksul, mis on vajalik andmete tehniliseks edastamiseks. Niipea, kui kõik adressaadid on andmed alla laadinud, kustutataks need automaatselt platvormilt;

Turvalisuse seisukohast, ehkki platvorm toimib interneti kaudu, et pakkuda sellele juurdepääsuks paindlikke vahendeid, on eesmärk tagada sisseprojekteeritud konfidentsiaalsus. Selleks kasutatakse tugevaid otspunktkrüpteerimise algoritme, et krüpteerida edastatavaid või talletatud andmeid (st salvestatakse füüsilisse mällu). See funktsioon on äärmiselt oluline, et ühistes uurimisrühmades osalejad, kes tegelevad tundlike andmetega ja kellele tuleb tagada kindlustunne kontrollimatu avalikustamise riski suhtes, usaldaksid platvormi. Lisaks võetakse kasutusele asjakohased mitmeastmelised identifitseerimis- ja autentimismehhanismid, millega tagatakse, et platvormile on juurdepääs ainult ühise uurimisrühma volitatud liikmetel ja osalejatel.

Platvormi juurdepääsuõigustele pööratakse eritähelepanu. Platvormi lähtepõhimõte on, et juurdepääsuõiguste haldamise eest vastutavad uurimisrühmas osalevatest liikmesriikidest pärit ühiste uurimisrühmade koostööruumide haldajad. Nad vastutavad ühise uurimisrühma tegevus- ja tegevusjärgses etapis järgmistele isikutele juurdepääsu andmise eest:

·ühises uurimisrühmas osalevate teiste liikmesriikide esindajad;

·kolmandate riikide esindajad, kes on samuti asjaomase ühise uurimisrühma liikmed;

·Eurojusti, Europoli, Euroopa Prokuratuuri, OLAFi ja muude liidu pädevate organite ja asutuste esindajad ning

·ühiste uurimisrühmade sekretariaadi esindajad.

Lisaks on ühise uurimisrühma koostööruumi haldajal võimalus piirata juurdepääsu osale teabest ja tõenditest nii, et need on kättesaadavad ainult neile, keda see puudutab, sealhulgas juhtumipõhiste üksikasjalike juurdepääsulubade andmisega. See piirang puudutaks kõiki ühiste uurimisrühmade koostööplatvormi kasutajaid, olenemata sellest, kas tegemist on liikmesriikide, kolmandate riikide, liidu pädevate organite ja asutuste või ühiste uurimisrühmade sekretariaadiga.

Tuleb rõhutada, et eu-LISA-l kui veebimajutusteenuse pakkujal puudub juurdepääs platvormi kaudu salvestatud või vahetatud andmetele. Samuti ei osale ta juurdepääsuõiguste haldamises, välja arvatud allkirjastatud ühise uurimisrühma kokkuleppe alusel ühise uurimisrühma koostööruumi haldajale kasutusõiguste andmise esialgses protsessis. Platvormi arhitektuur peab pakkuma selleks piisavaid tagatisi.

Liidu pädevate organite ja asutuste juurdepääsuõigused tuleks kindlaks määrata, pidades silmas, et nad toetavad ühiseid uurimisrühmi nende tegevuse elluviimisel menetluste kõigis etappides, alates ühise uurimisrühma kokkuleppe allkirjastamisest kuni hindamisetapi lõpuni. Viimasel juhul peab platvorm tagama juurdepääsuõigused ühiste uurimisrühmade sekretariaadile, kellel on selles protsessis oluline roll. Ühiste uurimisrühmade sekretariaat võiks vastutada ka platvormi haldustoe, sealhulgas juurdepääsuõiguste haldamise eest, tingimusel et iga konkreetse ühise uurimisrühma koostööruumi haldaja näeb ette sellise rolli.

Arvestades kolmandate riikide kasvavat tähtsust raske organiseeritud kuritegevuse ja terrorismi juhtumite eest edukalt vastutusele võtmisel, on platvorm neile kättesaadav, kui nad osalevad ühise uurimisrühma kokkuleppes. Konkreetsed juurdepääsuõigused sõltuvad aga nende rollist asjaomases ühises uurimisrühmas ja need peaks kehtestama ühise uurimisrühma koostööruumi haldaja iga vastava ühise uurimisrühma jaoks. Selleks et tagada põhiõiguste austamine, sealhulgas andmekaitse, ja arvestades praegu kohaldatavat korda, tuleb ühise uurimisrühma koostööruumi haldajal enne konkreetsele kolmandale riigile juurdepääsu andmist hinnata põhjalikult andmekaitse aspekte kohaldatavate eeskirjade, eelkõige direktiivi (EL) 2016/680 alusel.

·Kooskõla poliitikavaldkonnas praegu kehtivate õigusnormidega

Ühiste uurimisrühmade piiriüleste kriminaaluurimiste ja süüdistuste esitamise tugevdamine moodustab äärmiselt tähtsa osa vabadusel, turvalisusel ja õigusel rajaneva ala loomisest. Käesolev ettepanek kuulutati välja ELis õigusemõistmise digipööret käsitlevas komisjoni teatises osana laiemast algatusest, mille eesmärk on võimaldada turvalist elektroonilist sidet ning teabe ja dokumentide vahetamist kohtute, riikide ametiasutuste ning justiits- ja siseküsimustega tegelevate asutuste vahel. Samuti on see osa õigusemõistmise digipöörde paketist, mis on esitatud komisjoni 2021. aasta tööprogrammi osas „Uus hoog Euroopa demokraatiale“.

·Kooskõla muude liidu tegevuspõhimõtetega

Ettepanek on kooskõlas ELi julgeolekuliidu strateegiaga, ELi terrorismivastase võitluse tegevuskavaga ja ELi organiseeritud kuritegevuse vastu võitlemise strateegiaga. Võttes arvesse vahetatava teabe äärmiselt tundlikku laadi, on oluline, et õigusemõistmise digipööret käsitleva meetmepaketi rakendamine, sealhulgas käesoleva ettepaneku kaudu, toimuks viisil, millega tagatakse ranged küberturvalisuse standardid. See on kooskõlas käsitlusega, mida on kirjeldatud ELi küberturvalisuse strateegias ja komisjoni ettepanekus võtta vastu direktiiv meetmete kohta, millega tagada küberturvalisuse ühtlaselt kõrge tase kogu liidus (küberturvalisuse 2. direktiiv), ning mille eesmärk on veelgi parandada avaliku ja erasektori üksuste, pädevate asutuste ja liidu kui terviku küberturvalisusalast suutlikkust küberturvalisuse ja elutähtsa taristu kaitse valdkonnas. Kuigi liikmesriikide kohtusüsteem ei kuulu küberturvalisuse 2. direktiivi ettepaneku kohaldamisalasse, on oluline, et liikmesriigid kehtestavad riiklikud meetmed, mis tagaksid küberturvalisuse võrreldava taseme.

2.ÕIGUSLIK ALUS, SUBSIDIAARSUS JA PROPORTSIONAALSUS

·Õiguslik alus